
Ние сме иновативна фирма, която иска да предостави на Българския пазар иновативна услуга състояща се във възможността за 3D Реклама с оптични ефекти върху фасади на сгради и холограмни изображения за външна реклама, придаващи нови възможности за комуникация с клиентите и конкурентно предимство на самата услуга. На този етап такъв вид  услуга не се предлага от нито една фирма в България. Искам да подчертая, че иновативността е в самата услуга или приложението на 3D технологията, а не в самата технология, която вече е позната и сама по себе си не е иновативна.

Искам да попитам дали внедряването на такава услуга може да бъде финансирана по програма „Конкурентноспособност” и по-конкретно схема - 1.1.3. - 2010 г. - Процедура BG161PO003-1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги”. Финансирането ще послужи за закупуване на специализиран 3D хардуер и софтуер, позволяващ предоставянето на тази услуга. Като предпоставка за подаване на проект по тази схема трябва да е налице един от следните варианти:
Вариант 1:

Кандидатите притежават патент за изобретение или свидетелство за регистрация на полезен модел за внедрявания по проекта иновативен продукт/процес. В случаите на внедряване на иновативна услуга – кандидатите следва да притежават патент за изобретение или свидетелство за регистрация на полезен модел върху продукт/процес, посредством който ще се осъществява/предоставя услугата.

Вариант 2:

Кандидатите внедряват иновативен софтуер - собствена разработка, посредством който ще предоставят иновативни услуги. В този случай кандидатът следва да представи удостоверение, издадено от експертна комисия към Министерство на транспорта, информационните технологии и съобщенията, потвърждаващо правата на кандидата по интелектуална собственост върху софтуера, посредством който ще се предоставя/т иновативна/ите услуга/и, 

Вариант 3: 

Кандидатите внедряват иновативни продукти, процеси, услуги, като правата по интелектуална собственост върху тях са апортирани в капитала на кандидата от притежателя/ите на тези права. По настоящата процедура за подбор на проекти е допустимо правата по интелектуална собственост върху иновацията да бъдат апортирани в капитала на кандидата след получаване на уведомление от страна на Договарящия орган за одобрение на проекта. В този случай, кандидатът следва да представи на етап кандидатстване, Споразумение с притежателя/ите на правата по интелектуална собственост, което урежда правата и задълженията на страните във връзка с апортирането11,

Вариант 4:

Кандидатите са подали заявка за патент за изобретение за внедрявания чрез проекта продукт/процес в Патентно ведомство, а в случаите на внедряване на иновативна услуга – са подали в Патентно ведомство заявка за патент за изобретение за продукта/процеса,

посредством който ще се осъществява/предоставя услугата. Датата на подаване на заявката за патент трябва да е преди датата на подаване на проектното предложение.

Идеята на тази услуга не се базира на разработване на софтуер или хардуерен компонент. Като следствие не можем да предоставим удостоверение от Министерство на транспорта или патент за изобретение или свидетелство за регистрация на полезен модел за внедряваната по проекта иновативен софтуер или полезен модел. Има ли  институция в България, от която можем да получим съответното удостоверение за иновативност на тази услуга и съответно дали това удостоверение ще ни определи като допустим кандидат по настоящата схема?

Предварително благодаря за отговора! Евелина Павлова

Допустими за финансиране по настоящата процедурата са само кандидати, които притежават или са в процес на придобиване на правата по интелектуална собственост върху внедрявания по проекта иновативен продукт, процес, услуга, като същите следва да са разработени от кандидата, включително и когато кандидатът е бил координатор/участник в проект за НИРД, в резултат на който е придобил/е в процес на придобиване на правата по интелектуална собственост, или внедрявания по проекта иновативен продукт, процес или услуга са създадени въз основа на договор, по който кандидатът е възложител. В случаите на внедряване на иновативна услуга кандидатите следва да притежават патент за изобретение или свидетелство за регистрация на полезен модел върху продукт/процес, посредством който ще се осъществява/предоставя услугата.

При внедряването на иновативните продукти/процеси/услуги не трябва да се нарушават чужди права върху интелектуална собственост.

В конкретния случай, при положение, че услугата, която искате да предоставяте не се базира на иновативен софтуер, за да сте допустим кандидат следва да притежавате патент/свидетелство за регистрация на полезен модел върху продукта/процеса, в резултат на който се предоставя иновативната услуга, или да сте подали в Патентно ведомство заявка за патент за изобретение за продукта/процеса, посредством който ще се осъществява/предоставя услугата или правата по интелектуална собственост върху продукта/процеса, в резултат на който се предоставя иновативната услуга, да са апортирани в капитала на кандидата от притежателя\ите на тези права.
Изброяването на документи, доказващи права върху внедряваната иновация е изчерпателно и всеки друг начин на доказване прави кандидата недопустим по настоящатата процедура.

